Bréf um útrásina, HR, ábyrgð, gjaldeyrishöft og allsherjarverkfall

Trúverðugleiki

Trúverðugleiki í stjórnsýslunni? Skiptir hann máli?

Það er ekki verið að kvarta mikið undan því sem ríkisstjórnin hefur gert, heldur fyrst og fremst það sem hún hefur ekki gert og virðist ekki eiga að gera.

Staðan í sinni einföldustu mynd þegar leggja á mat á trúverðugleika stjórnsýslunnar:

1. Það hafa ekki verið gerðar neinar afgerandi breytingar í stjórnsýslunni í:

a. Yfirstjórnendateymum viðskiptabankanna!

b. Seðlabankanum!

c. Fjármálaeftirlitinu!

d. Ríkisstjórninni!

2. Gæti verið einhverjir samtryggingarsjónarmið sem ráði hér ferðinni?

3. Svo sýnist manni að verið sé að bjóða upp á rannsókn sem skili jafnvel ekki niðurstöðum fyrr en eftir eitt ár!

Geta stjórnvöld virkilega ekki gert betur?

Ef ekki veður brugðist við á ofangreindum sviðum (á skynsamlegan hátt að sjálfsögðu) munum þjóðin einnig upplifa siðferðislegt gjaldþrot og búa í skemmdu þjóðfélagi í framhaldi af því.

Er það þannig þjóðfélag sem við viljum lifa í?

- - -

Þeir bera ábyrgð

Þessir menn eru ábyrgir, það sér það hver maður.

Viðskiptaráðherra hlýtur að vera ábyrgur fyrir falli bankakerfislandsins.

Ekki reyna að halda því fram að hann sé búinn að vera svo stutt í starfi, maðurinn er búinn að vera meira en 1/4 af kjörtímabilinu.

Hvað þarf maður að hafa haft flottan bíl og einkabílstjóra lengi til að bera raunverulega ábyrgð?

Fjármálaráðherra hlýtur að vera ábyrgur fyrir því að Ísland er núna orðin ein af skuldsettustu þjóðum heims. Hvað er hann búinn að vera lengi í brúnni, græða á og skipuleggja mikið af klandrinu sem við erum í ?

Utanríkisráðherra hlýtur að vera ábyrgur fyrir því að ímynd Íslands og samvinna við aðrar þjóðir hefur beðið hnekki án þess að tekið sé á því. Að við virtumst ekki hafa réttar upplýsingar um stöðu okkar meðal annara þjóða í ICESAVE deilunni. Við erum enn í deilu við Breta, hvað er í gangi þar?

Dóms og kirkjumálaráðherra ber ábyrgð á því að það voru ekki snör viðbrögð við hruninu. Afhverju voru t.d. bankastjórarnir kallaðir í yfirheyrslur strax og hrunið gerðist? Afhverju var ekki farið strax inn í bankanna og allt heila klabbið ljósritað?

Forsætisráðherra ber lang mesta ábyrgð á öllu því sem hefur gerst. Hann ber ábyrgð á seðlabankanum og hans verkum. Hann ber ábyrgð á forsögu málsins. Hann ber ábyrgð á öllum lélegu ákvörðunum sem leiddu að þessu stórslysi. Hversu mikil skáldsaga þarf hvítþvottabókin að vera til að hann verði ekki aðalábyrgðarmaður þessa hruns?

Ég held það þurfi ansi langsótta skýringu til að kenna alþjóðlegri fjármálakreppu um allt heila klabbið.

- - -

Útrásin og HR

Ég er nemi í HR. Viðskiptafræðinemi. Það var kennt námskeið í skólanum sem nefnist “útrásin” síðustu árin. Samt ekki þessa önn.

Þar er heill áfangi þar sem 3 einingar fara í því að þekkja leikendur og gerendur í útrásinni svokölluðu. Ég tók þennan kúrs ekki , því miður. Hefði viljað eiga power point glærusjóvið og senda þér.

Það er hægt að skoða á netinu öll námskeið sem kennt hafa verið í skólanum. En það er búið að taka út allt sem tengist þessu fagi “útrásin”. Þau vilja gleyma því að þau hafa nokkurn tímann kennt þetta fag.

Skora á þá nemendur sem fóru í þetta fag að láta power point glærusjóvið berast.

Annars var aldrei efast um útrásina. Í fjármálsögunni var aldrei farið í Asiukrísuna (sem t.d. Tæland lenti í svipuðu og Ísland) eða Finnlandskreppuna. En það var hinsvegar farið í Soros og hvað hann var sniðugur að shorta pundið á sínum tíma.

- - -

Fjórir punktar

Sæll Egill. Já þetta gengur bara alls ekki upp – þetta var virkilega aum varnarræða hjá bankamálaráðherra. Við eigum betra skilið frá honum.

Annars langar mig að nefna hér fjóra punkta svona að kvöldi þessa dags.

Dagsins þegar Alþýðusamband Íslands kom sér loksins að því að segja skýrt og skorinort hverjir eiga að víkja svo launþegasamtökunum verði unnt að koma að samningborði, með von um einhverja tímabunda sátt fram að kosningum – hvenær sem þær verða nú haldnar.

1. Ingibjörg Sólrún sagði í ræðustól á Alþingi í dag að svokallaðir „eldri sendiherrar“ væru of margir hjá utanríkisráðuneytinu. Það er undarlegt að formaður jafnaðarmannaflokksins á Íslandi skuli vega svona að starfsmöguleikum þeirra sem komnir eru yfir miðjan aldur. Að maður nefni nú ekki að Krístín Árnadóttir vinkona formannsins og skipuð var í embætti sendiherra af IGS (til að ekki þyrfti að auglýsa stöðuna) er nú ekkert unglamb sjálf. Hippakynslóðin eldist nefninlega líka! Og stöldrum aðeins við, það eru fleiri fletir á þessu – Er Ingibjörg Sólrún kannski að tala um 90 ára regluna? Að þeir sem eiga 90 ár í samanlögðum lífaldri og starfsaldri og eru í vinnu hjá hinu opinbera geti farið á eftirlaun þótt 67 ára aldri sé ekki náð? Og þannig væri sársaukalaust að losna við þá nokkra. Er það þá ekki hluti af sérréttindum opinberra starfsmanna og þar með talinna alþingismanna sem ætti að skoða með eftirlaunafrumvarpsklórinu?

2. Björgvin G. Sigurðsson sagði á Stöð 2 í kvöld að hann vilji bíða niðurstöðu rannsóknar áður en hann taki á sig einhverja sök. Samkvæmt fréttum mun það taka u.þ.b. 12 mánuði að fá niðurstöðu í þessa rannsókn. Og ef við tökum dúett Björgvins með Þórunni Sveinbjarnardóttur um að kjósa þurfi fljótt á nýju ári þá verða þær kosningar haldnar áður en niðurstaða rannsóknarinnar verður birt. Er þá ekki alveg jafngott að hann axli strax ábyrgð sína á vanrækslu / getuleysi í starfi og segi af sér nú þegar eins og Alþýðusamband íslands krefst og almenningur tekur vel undir. Að sjálfsögðu ber hann ábyrgð á undirmönnum sínum í Fjármálaeftirlitinu og á að reka stjórn þess áður en hann sýnir þjóðinni allri þann sóma að hverfa á braut.

3. Alþjóðagjaldeyrissjóðurinn metur það svo að eignir erlenda hluta gömlu bankanna þriggja nægi aðeins til að greiða um helming skulda vegna Icesave reikninganna. Ingibjörg og Geir löptu það beint eftir Björgúlfi gamla að eiginirnar ættu að duga fyrir öllum skuldunum! Held að þau þurfi að vanda val sitt mun betur á heimildarmönnum í framtíðinni.

4. Og svona til að halda því til haga þá er Geir Haarde sem forsætisráðherra sá ráðherra sem ber ábyrgð á öllum embættisfærslum formanns stjórnar Seðlabanka Íslands, Davíð Oddssyni og ætti með réttu að víkja sjálfur embætti ásamt Árna Matthiesen fjármálaráðherra og Björgvini G. Sigurðsyni. Að sjálfsögðu gildir það saman við Geir og Björgvin hér að ofan að það væri rétt í stöðunni að losa þjóðina við Davíð og co áður en hann færi frá.

- - -

Allt er matur

Sæll minn kæri.

Er ekki tækifæri núna til að skylda fiskiskip okkar til að koma heim með undirmálsfisk, (brottkast) og gefa þeim illa stöddu í þjóðfélaginu. Í slíku ástandi er allt matur og munar um allt.

- - -

Niðurfelling skulda fyrir fjárglæframenn

Er ekki athygli fjölmiðla of mikil einstefna, beinist nær eingöngu að stjórnkerfinu, ég er ekki þar með að segja að eigi ekki að veita því strangt aðhald og spyrja spurninga. Við sjáum bara hvað er að gerast í samfélaginu t.d. í sambandi við TM og STIM. Meðan kastljóst fjölmiðla og sjálfskipaðra leiðtoga mótmælenda, þeirra sem m.a. eru með Davíð á heilanum, beinist að stjórnvöldum og stjórnkerfinu, ganga fjárglæframennirnir óáreittir sem aldrei fyrr og kaupa upp eignir sem þjóðin hefur eignast í kjölfar bankahrunsins á spott prís og fá niðurfellingu skulda í kaupbæti án þess að nokkur veiti því athygli. Maður veltir því fyrir sér hvort þetta sé úthugsaður leikur, þessara sömu aðila, sem eiga fjölmiðlana.

Einnig var mér hugsað þeirra SMS skilaboða sem fjölmiðlafulltrúi Glitnis sendi Vilhjálmi Bjarnasyni, sem hann las upp úr í þættinum hjá þér sl. sunnudag, þessi framkoma er alveg ótæk af hendi fjármálastofnunar sem vill láta taka sig alvarlega. Að hann sé enn að störfum fyrir bankann eftir þá útreið sem hann fékk í norska sjónvarpinu á dögunum er auðvita sér kapituli út af fyrir sig og getur varla verið bankanum til framdráttar.

- - -

Aðeins um peningamarkaðssjóði

Eins sorglegt og allt það mál er hlýtur maður að spyrja hverjir eigi að borga þessar kröfur sem þessi hópur setur fram?

http://www.dv.is/frettir/2008/11/28/osatt-vid-landsbankann/

Vill þessi hópur að sjóðirnir séu gerðir upp með réttmætum hætti, þ.e. þær 200 milljarðar sem settir voru inn í þessa sjóði (og mest hjá Landsbankanum) verði teknir aftur út (almenningur hlýtur að gera þá kröfu). Þegar forsprakkar þessa hóps komu í Kastljós á dögunum „gleymdi“ Sigmar að spyrja þeirrar spurningar.

Afhverju getur Björgvin G. ekki gefið út þau viðskiptalegu sjónarmið sem liggja að baki því að setja fé inn í þessa sjóði. Þarna er um gróflega mismunun að ræða sem getur ekki verið réttlát.

Það er sorglegt að fólk tapi af sparifé sínu, en það er ósanngjarnt að bæta bara sumum upp það tap. Ef bankarnir hafa selt þessa sjóði á fölskum forsendum þarf að draga viðkomandi aðila til ábyrgðar og dæma þá fyrir dómstólum, en EKKI láta skattborgara borga það tap. Það sér það hver maður að það er ósanngjarnt.

- - -

Gjaldeyrishöft

Ég verð að segja það sem ég segi daglega þessar vikurnar. Á dauða mínum átti ég von en ekki þessu! Gjaldeyrishöft lögleidd að nýju! Nú styttist í að maður verði að sækja um til framsóknarmannanna. Eitt par af bússum takk! (Þeir sem ekki vita þá voru þetta einskonar gúmmístígvél!) Nú má rekja gamlar þjóðsögur af bændum sem sóttu innflutningsleyfi fyrir vöðlum en fengu ekki þar sem þeir voru ekki sjómenn!

Fjandakornið, það verður að stöðva stjórnmálamenn. Hér er verið að koma upp ríkisfasisma að nýju, helmingaskipti hin seinni.

Og þetta er ekki einhver skoðun rugludalls, þetta er raunverulega að gerast.

- - -

Skálkaskjól fyrir pólitíkusa

Ráðherrar segjast ætla að bíða úrskurðar rannsóknarnefndarinnar áður en þeir ætla sér að horfast í augu við ábyrgð sína.

Það getur nú varla talist göfugt af þeim enda stilltu þeir upp hvernig nefndin eigi að vera samansett og hvert rannsóknarviðfangsefnið er. Erfitt er að sjá fyrir sér hvernig þessi nefnd muni skila nokkru sem orðum tekur að nefna. Öllu ríkisapparatinu tókst eftir 6 ár og marga hringi að klína einum dómi uppá Jón Ásgeir og co. Hvað ætlast menn til þessi nefnd geti skilað af sér.

Sérstaklega ef maður tekur tillit til þess að nefndin hefur það að meginmarkmiði að skoða fall bankanna, ergo lögbrot, en það kemur ekki fram að hún eigi að skera úr um politíska ábyrgð. Það er ekki lögbrot að fara út í heim að prómótera Ísland þegar menn vissu betur, það er ekki lögbrot að tala um að fólk hafi verið að hræða niður krónuna, það er ekki lögbrot að reyna að festa gengi krónunnar eða tiniður til lkynna um lán áður en vilyrði liggur fyrir.

Ennþá síður er það lögbrot að ráða menn til að spinna sig frá þjóðinni, vera blindur á hið augljósa, tala niður til almennings og ignora bakvið vilja mótmælenda.

Allt sem snertir upplifun þjóðarinnar á stjórn sinni er ekki hægt að mæla og því er þessi nefnd ekki til þess fallinn að valda sáttum í íslensku samfélagi. Hún er í besta falli hæf til þess að pólítíkusarnir geti falið sig á bakvið hana og hangið á völdunum.

- - -

Einkennileg þjóðfélagsmynd hins nýja Íslands

Fyrst eyðileggja bankarnir krónuna með framvirkum samningum stöðutökum og öðru svindli. Eigið féð eykst um stundarsakir og bókhaldið virðist í lagi.

Krónan hríðfellur langt niður fyrir söguleg mörk. 20% heimila og 75% fyrirtækja á leið í gjaldþrot. Krónusvindlið kemur í bakið á bönkunum og þeir ráða ekki lengur neinu í spilinu. Fá ekki fjármögnun því enginn treystir þeim.

Ríkið yfirtekur bankana og krónan fellur meira og er nú de facto verðlaus. 20% heimila og 80% allra fyrirtækja urðu því gjaldþrota 9 október s.l. Handhafar ríkisvaldsins aðhafast ekkert í 8 vikur. 1.desember n.k. mælist verðbólga 20% og verðtryggð lán hækka sem því nemur; 80% heimila og 93% fyrirtækja nú de facto gjaldþrota.

Hinir nýju “ ríkis“ bankar eiga nú nær öll íbúðarhús og 95 % fyrirtækja í landinu. Þeir sem skulda ekkert í húsinu sínu komast hvergi af því þjóðlífið er að lamast. Nýju “ ríkis“ bankarnir greiða kröfuhöfum gömlu bankanna hinsvegar ekkert eða á mjög löngum tíma eða IMF og skattborgararnir lofa að greiða skuldirnar fyrir þá.

Heilög Jóhanna tilkynnir að þeir sem missi heimili sín fái að leigja þau eftir að hafa misst þau, tilkynnir einnig greiðslujöfnun og bíður fólki að borga miklu meira en bara aðeins seinna. Boðar lög um sveigjanleg gjaldþrot en fyrningarfrestur kröfuréttinda er áfram óbreyttur ( en honum var breytt í fyrra með nýjum lögum um fyrningarfrest sem rýmkaði rétt kröfuhafa verulega ).

Undarlegt finnst mér að bankarnir sem eyðilögðu krónuna og atvinnulífið með svikum skuli nú standa uppi með pálmann í höndunum. Miklu hærri kröfur á fyrirtæki og heimili ( góð ávöxtun og nýtt eigið fé ). Getur verið að þetta standist alþjóðalög? Að bankarnir sem ákváðu gengi krónunnar með misferli og svindli geti haldið upp á fólk og fyrirtæki lánum m.v. gengi sem bankarnir ákváðu með svindli og misnotkun. Í gegnum svindlið þjóðnýta “ nýju“ bankarnir öll heimili í landinu og öll fyrirtæki og eyðileggja margra ára “ uppskeru“.

Samt virðast þeir sitja uppi sem sigurvegarar. Gagnvart venjulegum skuldurum ( heimilunum ) gilda öll gömlu lögin eins og bankarnir hefðu aldrei valdið plágu en gagnvart þeim sem töpuðu markaðsbréfum. hlutafé og vinnunni eru bankarnir skv. neyðarlögum algjörlega ábyrgðarlausir. Afhverju virkar verðtryggingin á neyðartímum eða mælieiningin gengislán ??

Eru þetta ekki brostnar forsendur. Eiga þeir sem svindluðu að hagnast á því ?? Þeir halda vinnunni er það ekki nóg ? þurfa þeir að eignast heimilin líka ??

Síðast í gær breytti SPRON ( nýkomin í ríkiseigu ) EINHLIÐA “ gengis“ lánum í krónulán þannig að sá sem skuldaði 25.000.000 í íbúðarláni í febrúar s.l. skuldar nú frá 50.000.000 upp í 75.000.000. Samt er engin af þessum bönkum að borga eitt né neitt í útlöndum.

Er þetta ekki stærsta þjóðnýting sögunnar?? Stalín kemst ekki nálægt þessu og Mao ekki heldur. Það er aðeins eitt orð yfir þetta; fasismi.

- - -

Force Major

Ég hef verið að velta fyrir mér máli eigenda fasteigna og annarra sem tóku gjaldeyrislán hjá bönkunum. Það virðast allir gera ráð fyrir að kostnaður vegna falls krónunnar lendi á skuldurunum en bankinn sé með allt sitt á þurru eins og alltaf. Ég tel að skuldarar geti beitt fyrir sig “Force Major”. “Force Major” er ákvæði t.d. í verktakarétti og tryggingarétti sem verktaki eða tryggingafélag getur beitt fyrir sig ef upp koma sérstakar óviðráðanlegar aðstæður sem verktakinn (tryggingafélagið) ber ekki ábyrgð á svo sem styrjöld, óeirðir, hryðjuverk, uppþot, verkfall, náttúruhamfarir, verkbann eða opinber höft.

Þegar fólkið fékk lánin hjá bönkunum þá fór það í greiðslumat og bankinn samþykkti að lána þeim þar sem þau höfðu alla burði til að standa í skilum miðað við eðlilega þróun verðlags og gengis. Segjum svo að allar aðstæður þessa fólks séu óbreyttar frá því að bankinn samþykkti þau sem hæf til að taka þetta lán. Þrátt fyrir það ráða þau ekki við að greiða af láninu vegna falls krónunnar sem stafar af erlendri bankakrísu, falli bankakerfisins og beitingu hryðjuverkalaga í Bretlandi.

Ég legg til að fólk sem er í þessum aðstæðum skrifi bankanum bréf þar sem það ber fyrir sig “Force Major” og hafni að bera ábyrgð á hækkun á greiðslubyrði lánanna og borgi aðeins það sem það hefði þurft að gera ef þróun gengis hefði verið eðlileg. Til að tryggja sig fyrir áfalli ef þetta gengur ekki upp gæti það lagt mismuninn á fullri greiðslu og “eðlilegri” inn á biðreikning. Bankinn myndi að sjálfsögðu mótmæla þessum rökstuðningi fólksins og þau myndu enda með prófmál fyrir hæstarétti með gjafsókn frá ríkinu.

Ég er ekki með gjaldeyrislán, sem betur fer, þ.a. ég get ekki gert þetta sjálfur.

- - -

Allsherjarverkfall

Ég hef eins og aðrir verið að velta því fyrir mér hvað er til ráða í lýðræðisríki þegar kjörin stjórnvöld hlusta ekki á fólkið, kalla það skríl og segja bara ekkert að marka skoðanakannanir því það eigi bara að taka mark á einni skoðanakönnun á fjögurra ára fresti.

Mótmæli eru gagnslaust vopn nema í þjóðfélagi þar sem stjórnvöld vita að þau eru aðeins fyrsta skrefið í aðgerðum. Aðvörun. Nokkurs konar „GAS,GAS,GAS“ fólksins. Sjórnvöld verða að óttast mótmæli til að þau bíti.

Ef stjórnvöld vita að mótmælin lognast bara útaf eftir nokkur skipti, þá er ekkert mark á þeim takandi. Þetta er þá bara sunnudagslabbitúr á Laugaveginum og ráðherrar geta látið út úr sér aðra eins vitleysu og að þeir myndu nú bara vera til í að taka þátt í þeim.

Hvaða vopn hefur þá fólkið til að fylgja eftir mótmælum? Þar sem svo langt er um liðið síðan slíkt gerðist hér tók það mig dálítinn tíma að muna hvert næsta skref er: Allsherjarverkfall.

Að minnsta kosti hef ég ekki áhuga á að vinna fyrir þetta fólk (þótt óbeint sé), eða veita því frekari fjárráð gegnum skattana mína.

ps. Þess má geta að ég er staddur í Berlín til þess að selja fasteign. Peningana verð ég svo að koma með heim, sökum þjóðernis míns, um leið og mér berast þeir ellegar borga allt að 20 milljónum í sekt.

Bestu kveðjur frá hræddum þegn